Den rutinerede svenske back Victor Panelin-Borg er også en del af Aalborg Pirates' hold i den kommende sæson. Den nordjyske klub oplyser mandag, at den 30-årige svensker har skrevet under på en ny kontrakt med klubben. - Vi er glade og stolte over, at vi har kunnet forlænge kontrakten med en så rutineret defensiv back for den kommende sæson. Victor sætter en dyd i det defensive arbejde, hvilket man også kan se på diverse statistikker for de tidligere sæsoner, siger sportschef Ronny Larsen. Victor Panelin-Borg har spillet i Aalborg i de seneste fem sæsoner og optrådte første gang for klubben i slutningen af 2013/14-sæsonen. Svenskeren står indtil videre noteret for 263 ligakampe med 60 point til følge for piraterne. - En spiller som Victor er vigtig at have i omklædningsrummet, hvor de unge spillere har mulighed for at trække på hans store erfaring og ekspertise efter flere sæsoner rundt i Europa. Han bliver en vigtig spiller i vores boxplay, hvor han kommer til at få en del spilleminutter, siger Ronny Larsen. Victor Panelin-Borg var med til at vinde det danske mesterskab med Aalborg Pirates i 2018. I den forgangne sæson vandt han og holdet sølvmedaljer.
Aalborg Pirates har forlænget samarbejdet med publikumsfavoritten Victor Panelin-Borg, som er klar til sin syvende sæson i klubben.